PROJEKTS

**Ministru kabineta atbildes vēstule**

 **Saeimas Pieprasījumu komisijas**

 **priekšsēdētājam Romualdam Ražukam**

*Par Saeimas Pieprasījumu komisijas*

*2014.gada 1.aprīļa vēstuli Nr.9/11-2-n/10-11/14*

Ministru kabinets ir izskatījis Saeimas Pieprasījumu komisijas 2014.gada 1.aprīļa vēstuli Nr.9/11-2-n/10-11/14 (turpmāk – vēstule) un sniedz šādu viedokli.

Ministru kabinets uzskata, ka ir atbalstāma iecere noteikt vienu institūciju, kas sniegtu koordinētu atbalstu no valsts pārvaldes puses Latvijas valstspiederīgajiem, kas vēlas atgriezties Latvijā, dažādos jautājumos par pārcelšanos un uzturēšanos Latvijā, tai skaitā vēl pirms atgriešanās Latvijā.

Ilgstoši uzturoties ārpus Latvijas cilvēkiem mazinās spēja orientēties valsts un pašvaldību institūcijās un to sniegtajos pakalpojumos. Šobrīd izvēlētais risinājums – informācijas izvietošana vienotajā valsts un pašvaldību pakalpojumu portālā [www.Latvija.lv](http://www.Latvija.lv) tikai daļēji risina problēmu, jo portālā pieejamais informācijas klāsts ir apjomīgs un galvenokārt piemērots standarta dzīves situācijām. Taču situācijas ir dažādas, un bieži jārisina specifiski jautājumi. Turklāt, piemēram, ja pārcelšanos uz Latviju apsver ģimene, nepieciešamās konsultācijas var aptvert vienlaikus vairākas jomas. Taču šobrīd Latvijā nav institūcija, kas nodrošinātu integrētu pieeju starpnozaru jautājumu risināšanā. Jāņem arī vērā, ka cilvēki galvenokārt vēlas saņemt konkrētu speciālista atbildi vai ieteikumu viņu interesējošā specifiskā jautājuma risināšanā, ko nespēj aizstāt interneta vietne.

 Norādām, ka reemigrācijas atbalsta pasākumu plāna izstrādes darba grupas priekšlikums reemigrācijas atbalsta pasākumiem - nodrošināt vienas pieturas principu, nosakot institūciju, kas sniegtu konsultācijas un informāciju Latvijas valsts piederīgajiem, kas vēlētos pārcelties uz dzīvi Latvijā, 2012.gada nogalē notikušajā sabiedriskajā apspriešanā bija visvairāk atbalstītais priekšlikums.

Izstrādājot Reemigrācijas atbalsta pasākumu plānu 2013.-2016.gadam, pēc diskusijām plāna izstrādes darba grupā, kā iespējamā šāda institūcija ir identificēts Sabiedrības integrācijas fonds, kas izmantojot Eiropas Trešo valstu valstspiederīgo integrācijas fonda finansējumu īsteno projektu „Nacionālais integrācijas centrs”, kas šobrīd nodrošina Latvijā dzīvojošo trešo valstu valsts piederīgajiem, pakalpojumus un konsultācijas, kas principā ir tie paši, kas bieži vien nepieciešami arī Latvijas valstspiederīgajiem, kuri vēlas pārcelties uz dzīvi Latvijā (plāna 1.3.pasākums). Reemigrācijas atbalsta pasākumu plānā ietverto pasākumu īstenošana ir atbalstīta arī Ārlietu ministrijas sagatavotajā informatīvajā ziņojumā „Par Ārlietu ministrijas sadarbību ar Latvijas diasporu 2013.-2015.gadā”.

Ekonomikas ministrija sadarbībā ar Sabiedrības integrācijas fondu un citām iesaistītajām institūcijām ir uzsākusi darbu pie iespējamā risinājuma izstrādes un tam nepieciešamā finansējuma aprēķināšanas.

Šobrīd tiek plānots, ka „Nacionālā integrācijas centra” galvenie papildus uzdevumi varētu būt:

1. nodrošināt un uzlabot dažāda veida atbalsta pakalpojumu pieejamību Latvijas valstspiederīgajiem, ar mērķi palīdzēt tiem atgriezties Latvijas sabiedrībā:
* vispārējas konsultācijas;
* padziļinātas konsultācijas jeb speciālais atbalsts – juridiska, karjeras, sociāla rakstura konsultācijas;
1. apzināt, apkopot un analizēt problēmas ar kurām saskaras cilvēki atgriežoties Latvijā (iespēju robežās arī atpakaļsaite no klientiem):
* informācijas apkopošana un regulāra aktualizēšana par pieejamo valsts, pašvaldību, kā arī NVO sniegto pakalpojumu klāstu;
* klientiem aktuālās informācijas pieejamības nodrošināšana internetā, tostarp uzturēta vienotajā valsts un pašvaldību pakalpojumu portāla [www.Latvija.lv](http://www.Latvija.lv) sadaļa „Atgriešanās Latvijā” un koordinēta informācijas aktualizēšana (minēto sadaļu šobrīd izstrādā Ekonomikas ministrija sadarbībā ar citām iesaistītajām institūcijām);
1. nodrošināt informatīvu pasākumu organizēšanu – interaktīvu informatīvu materiālu izstrāde par piedāvātajiem pakalpojumiem nosūtīšanai Latvijas vēstniecībām ārvalstīs un ievietošanai internetā; reklāmas izdevumi par pakalpojumiem (interneta banneri, sludinājumi); raidlaiks radio raidījumos, kuru mērķauditorija ir Latvijas diaspora; informatīvas aktivitātes diasporas mītnes zemēs ar mērķi iepazīstināt diasporu ar pakalpojumu klāstu.

 Vēršam uzmanību, ka vēstulē minētais jautājums par papildu finansējuma piešķiršanu no valsts budžeta Sabiedrības integrācijas fondam pakalpojumu un konsultāciju sniegšanai Latvijas valstspiederīgajiem, kuri vēlas pārcelties uz dzīvi Latvijā, iekļaujams jauno politikas iniciatīvu sarakstā un izskatāmas Ministru kabinetā vienlaikus ar visu ministriju jauno politikas iniciatīvu pieprasījumiem atbilstoši attiecīgā gada valsts budžeta finansiālajām iespējām. Saskaņā ar Ministru kabineta 2014.gada 12.marta rīkojuma Nr.113 „Par likumprojekta „Par vidējā termiņa budžeta ietvaru 2015., 2016. un 2017.gadam” un likumprojekta „Par valsts budžetu 2015.gadam” sagatavošanas grafiku” pielikuma 6.punktu jaunās politikas iniciatīvas iesniedzamas Finanšu ministrijā un Pārresoru koordinācijas centrā līdz 2014.gada 1.augustam.

Ministru prezidente L. Straujuma

Iesniedzējs:

Ekonomikas ministrs V.Dombrovskis

Vīza:

Valsts sekretārs M.Lazdovskis

15.05.2014. 10:55

603

Rožkalne

67013117, Agnese.Rozkalne@em.gov.lv